b'\n_START_ARTICLE_\nGuinea-Bissaun sis\xc3\xa4llissota\n_START_SECTION_\nTausta\n_START_PARAGRAPH_\nGuineabissaulaiset olivat tyytym\xc3\xa4tt\xc3\xb6mi\xc3\xa4 maan hallitukseen 1990-luvun loppupuolella. Kansainv\xc3\xa4lisen valuuttarahaston suunnitteleman rakenneuudistuksen l\xc3\xa4pivienti iski taloudellisesti jo muutenkin Afrikan k\xc3\xb6yhimpiin valtioihin lukeutuvan Guinea-Bissaun asukkaisiin. Hallitusta syytettiin my\xc3\xb6s korruptiosta. Taloudellisten ongelmien lis\xc3\xa4ksi ongelman muodosti sotilaalliset kysymykset. Maa oli pitk\xc3\xa4\xc3\xa4n tukenut ep\xc3\xa4virallisesti naapurimaa Senegalin alueella toimivaa MFDC-separatistij\xc3\xa4rjest\xc3\xb6\xc3\xa4. J\xc3\xa4rjest\xc3\xb6 ajoi aseellisesti itsen\xc3\xa4isyytt\xc3\xa4 Casamancen alueelle, jolla oli historialliset ja etniset yhteydet Guinea-Bissauhun. MFDC hankki aseita my\xc3\xb6s kannabiskaupalla rajan yli, ja suuri osa Guinea-Bissaun armeijan p\xc3\xa4\xc3\xa4llyst\xc3\xb6st\xc3\xa4 osallistui kauppaan._NEWLINE_Guinea-Bissaun politiikka Casamancen suhteen muuttui, kun maa p\xc3\xa4\xc3\xa4si osaksi CFA-frangi-aluetta. Aluksi n\xc3\xa4ytti silt\xc3\xa4, ett\xc3\xa4 presidentti Jo\xc3\xa3o Bernardo Vieira lopettaisi yhteisty\xc3\xb6n MFDC:n kanssa. Vieiran tiedet\xc3\xa4\xc3\xa4n kuitenkin sittemmin saaneen osansa laittomasta asekaupasta, mutta silti h\xc3\xa4n syytti alkuvuodesta 1998 kenraali Ansumane Man\xc3\xa9a asekaupasta. Kes\xc3\xa4kuussa 1998 Vieira yritti pid\xc3\xa4tytt\xc3\xa4\xc3\xa4 Man\xc3\xa9n sen j\xc3\xa4lkeen, kun maassa oli alkanut j\xc3\xa4lleen suuria mielenosoituksia. Suuri osa kansasta tuki Man\xc3\xa9a, joka julisti itsens\xc3\xa4 v\xc3\xa4liaikaisen sotilasjuntan johtajaksi. My\xc3\xb6s 90 prosenttia armeijasta tuki Man\xc3\xa9a. T\xc3\xa4st\xc3\xa4 alkoi sis\xc3\xa4llissota presidentin tukijoiden kanssa.\n_START_SECTION_\nSota\n_START_PARAGRAPH_\nGuinea-Bissaun sis\xc3\xa4llissotaa k\xc3\xa4ytiin useina erillisin\xc3\xa4 yhteenottoina kes\xc3\xa4kuusta 1998 toukokuuhun 1999. Sis\xc3\xa4llissodan alussa juntalla oli selv\xc3\xa4 yliote, koska sit\xc3\xa4 tuki suurin osa armeijasta, ja sill\xc3\xa4 oli hallussaan  suurin osa armeijan aseista ja ilmavoimien tukikohta. Presidentti Vieira, joka oli lopettanut tuen Casamancen kapinallisille, sai kuitenkin apua Senegalista, joka l\xc3\xa4hetti maahan 2\xc2\xa0000 sotilasta sis\xc3\xa4llissodan alkaessa. Lis\xc3\xa4ksi Vieira sai apua Guinea-Bissaun etel\xc3\xa4isest\xc3\xa4 naapurista Guineasta, joka l\xc3\xa4hetti maahan 1\xc2\xa0500 sotilasta. N\xc3\xa4m\xc3\xa4 joukot estiv\xc3\xa4t presidentin tukijoiden v\xc3\xa4litt\xc3\xb6m\xc3\xa4n romahtamisen. Senegalin joukot hy\xc3\xb6kk\xc3\xa4siv\xc3\xa4t Guinea-Bissaussa samalla my\xc3\xb6s MFDC:n tukikohtia vastaan. Vieira sai tukea my\xc3\xb6s Ranskalta, kun taas Portugali tuki hiljaisesti kapinallisia._NEWLINE_Parin ensimm\xc3\xa4isen viikon aikana taistelut keskittyiv\xc3\xa4t maan p\xc3\xa4\xc3\xa4kaupunki Bissauhun, josta pakeni raskaiden taistelujen takia noin 200\xc2\xa0000 asukasta. Taistelut levisiv\xc3\xa4t nopeasti my\xc3\xb6s muualle maahan, jonka Man\xc3\xa9n joukot valtasivat. Vieiran tukijoiden haltuun j\xc3\xa4i lopulta vain maan p\xc3\xa4\xc3\xa4kaupunki Bissaun keskusta presidentinpalatsin ymp\xc3\xa4rill\xc3\xa4. Hein\xc3\xa4kuussa osapuolten v\xc3\xa4lill\xc3\xa4 oli tulitauko, joka oli solmittu portugalinkielisten maiden yhteis\xc3\xb6n v\xc3\xa4lityksell\xc3\xa4. Tulitauko rikkoutui lokakuussa ja tammikuussa seuraavana vuonna. Tammikuun 1999 taistelut johtivat 250\xc2\xa0000 ihmisen pakolaisuuteen. Viimeiset taistelut k\xc3\xa4ytiin toukokuussa maan p\xc3\xa4\xc3\xa4kaupungissa.\n_START_SECTION_\nNeuvottelut ja sodan p\xc3\xa4\xc3\xa4ttyminen\n_START_PARAGRAPH_\nSodan osapuolet k\xc3\xa4viv\xc3\xa4t neuvotteluja hein\xc3\xa4kuusta 1998 l\xc3\xa4htien. Neuvottelujen nojalla maahan tuli vuoden 1998 lopulla ECOMOG:n joukkoja. Vuoden 1999 helmikuussa sovittiin yhteisest\xc3\xa4 hallituksesta, jonka j\xc3\xa4senin\xc3\xa4 olisi presidentin tukijoita ja kapinallisia. Juntta pyrki kuitenkin p\xc3\xa4\xc3\xa4sem\xc3\xa4\xc3\xa4n eroon presidentti Vieirasta. Taistelut alkoivat uudelleen p\xc3\xa4\xc3\xa4kaupungissa toukokuussa 1999, ja Vieira antautui lopulta ehdoitta 10. toukokuuta. Sodan j\xc3\xa4lkeen vallassa oli Man\xc3\xa9n johtama juntta, joka j\xc3\xa4rjesti maan ensimm\xc3\xa4iset vapaat vaalit marraskuussa 1999 ja tammikuussa 2000. Vaaleissa maan presidentiksi nousi Kumba Yalla ja maata hallinnut PAIGC-puolue menetti asemansa PRS-puolueelle._NEWLINE_Yallan kaudella armeija osoittautui ongelmaksi. Armeija toimi irrallaan siviilihallinnosta, ja marraskuussa 2000 Man\xc3\xa9 yritti uutta kapinaa. Kapina ep\xc3\xa4onnistui, ja Man\xc3\xa9 sai surmansa muutaman p\xc3\xa4iv\xc3\xa4n kuluttua. J\xc3\xa4nnitteet armeijan ja siviilihallinnon v\xc3\xa4lill\xc3\xa4 ovat edelleen olemassa. Sis\xc3\xa4llissodan aikana kuoli pienimpien arvioiden mukaan noin 655 henkil\xc3\xb6\xc3\xa4 ja suurimpien mukaan 927.'